Komisijos reglamentas (Euratomas) Nr. 2387/98
1998 m. lapkričio 3 d.
dėl Europos atominės energijos bendrijos ir Europos bendrijos, kaip vienos šalies, prisijungimo prie 1993 m. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo
EUROPOS BENDRIJŲ KOMISIJA,
atsižvelgdama į Europos atominės energijos bendrijos steigimo sutartį, ypač į jos 101 straipsnio antrą dalį,
atsižvelgdama į Tarybos pritarimą,
kadangi Europos atominės energijos bendrijos ir Europos bendrijos, kaip vienos šalies, prisijungimas prie 1993 m. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo turėtų būti patvirtintas Europos atominės energijos bendrijos vardu,
PRIĖMĖ ŠĮ REGLAMENTĄ:
1 straipsnis
Europos atominės energijos bendrijos vardu patvirtinamas Europos atominės energijos bendrijos ir Europos bendrijos, kaip vienos šalies, prisijungimas prie 1993 m. Kanados, Švedijos, Ukrainos ir Jungtinių Amerikos Valstijų Susitarimo dėl mokslo ir technologijų centro Ukrainoje įsteigimo, iš dalies pakeisto 1997 m. liepos 7 d. protokolu (toliau - Susitarimas) ir Europos Bendrijų deklaracijos dėl Susitarimo 1 straipsnio,
Susitarimo, prisijungimo dokumento ir deklaracijos tekstai pridedami prie šio reglamento [1].
2 straipsnis
Pagal Susitarimo IV straipsnio C dalį Taryba ir Komisija atskirai paskiria po vieną Bendrijos atstovą į valdančiąją tarybą.
3 straipsnis
Mokslo ir technologijų centras Ukrainoje turi juridinio asmens statusą ir naudojasi plačiausia teisių apimtimi, suteikiama juridiniams asmenims pagal Bendrijoje galiojančius įstatymus, ir gali visų pirma sudaryti sutartis, įsigyti kilnojamojo ar nekilnojamojo turto bei juo disponuoti ir būti šalimi teismo procese.
4 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 3 d.